I spillet indgår to personer og en mønt. Spillerne vælger enten plat eller krone (man kan ikke vælge det samme), hvor krone siden er der hvor der er en prægning af en eller flere kongekroner, og plat er den anden side, hvor der enten er et billede af dronningen eller anden udsmykning/ornamentik. Mønten kastes derefter op i luften ved at "flippe" eller knipse den mellem pegefingeren og tommelfingeren så den roterer omkring sin akse. Mønten lander nu enten på gulvet/bordet eller den gribes i den ene hånd og vendes om på bagsiden af den anden hånd. Man ser nu om det er plat-siden eller krone-siden der vender opad og afgør derudfra, hvem der har vundet - den der valgte den side der vender opad vinder.